Olsen-bandens flugt over plankeværket

Olsen-bandens flugt over plankeværket er en dansk kriminalkomediefilm fra år 1981. Det er den 12. film i Olsen-banden-serien. Sammen med den følgende film Olsen-banden over alle bjerge danner filmen én samlet historie med en længde på cirka tre timer.

Filmen solgte 810.956 billetter, og den er dermed blandt de bedst sælgende danske film nogensinde.

Handling 

Egon planlægger at trække sig tilbage. Men inden da vil han gennemføre et lille ufarligt kup, som skulle indbringe "et par millioner". Olsen-banden bryder da ind på forsikringsselskabet Høje Nord'''s kontor og stjæler fra deres Franz Jäger-pengeskab en kuffert med penge, som firmaets direktør Bang Johansen og vicedirektør Hallandsen uretmæssigt er i besiddelse af.

Dog viser det sig at tabet af denne kuffert for begge direktører vejer meget tungere end forventet. Bøffen tilkaldes og forsøger flere gange at kidnappe Egon. Efter at Olsen-banden i Københavns Lufthavn har taget kufferten fra Hallandsen, som dagen efter skal rejse til Paris, og Benny har fundet et sæt dokumenter under kuffertens dobbeltbund, viser det sig at Bang Johansen og Hallandsen arbejder for en international våbenhandel, hvor de forbundne selskaber betjener hele verden. Dette vil de investere alle pengene i.

Igen kidnappes Egon af Bøffen. I sidste øjeblik befries han af Kjeld og Benny fra kemifabrikken, hvor han skal opløses i syre. Dermed slutter filmen.
  

 Om filmen 

Erik Balling og Henning Bahs planlagde oprindeligt at afslutte Olsen-banden-serien med den 12. film. Produktionsselskabet Nordisk Film A/S valgte dog at producere en 13. film, Olsen-banden over alle bjerge, i anledning af deres 75 års-fødselsdag i efteråret 1981. Filmen slutter med en teaser til Olsen-banden over alle bjerge, men denne del klippes dog fra i de fleste udsendelser på tv.

En central lokalitet i filmen er det fiktive forsikringsselskab Høje Nord. Bygningen der blev benyttet til det ligger i Vognmagergade 11 i København og var på daværende tidspunkt ejet af Nordisk Film. Høje Nords logo med en isbjørn på en globus er da også netop Nordisk Films logo. Bygningen tilhører i dag Egmont, der har købt Nordisk Film.

Som i de fleste andre film i serien benytter banden Bennys Chevrolet, når de skal rundt. Bøffen bruger en Toyota, når han kidnapper Egon Olsen og kører ham til de steder, hvor han vil slå ham ihjel, f.eks. grusgraven eller syrefabrikken. Da Hallandsen skal ud i lufthavnen den første gang tager han en taxa, som er en Mercedes.

 Medvirkende 
 Ove Sprogøe – Egon
 Morten Grunwald – Benny
 Poul Bundgaard – Kjeld
 Kirsten Walther – Yvonne
 Axel Strøbye – Kriminalassistent Jensen
 Ole Ernst – Politiassistent Holm
 Bjørn Watt Boolsen – Bang Johansen
 Holger Juul Hansen – Hallandsen
 Jess Ingerslev – Rørpostmedarbejder
 Ove Verner Hansen – Bøffen
 Hanne Løye – Fru Hansen
 Christiane Rohde – Kantinedame med bakke
 Tom McEwan – Tyrkisk taxichauffør
 Tommy Kenter – Mand i grusgrav
 Jørgen Weel − Bartender
 Ib Hansen − Direktør og bargæst
 Kirsten Norholt − Dame ved barbord
 Holger Vistisen − Indehaver af pelsbutik
 Jesper Klein − Medarbejder på Høje Nord
 Kurt Ravn − Lastbilchauffør
 Sverre Wilberg - Fuld nordmand i lufthavnen
 Bjarne Adrian - Lufthavnsbetjent
 Ole Tage Hartmann - Lufthavnsbetjent
 Henry Büchmann - Lufthavnsbetjent
 Bjørn Ploug - Paspolitibetjent

 Bemærkninger 
 Ligesom alle øvrige film i serien er filmen blevet synkroniseret i DDR af DEFA. Besætningen var i 12. og 13. film identisk: Karl Heinz Oppel som Egon, Peter Dommisch som Benny, Erhard Köster som Kjeld og Helga Sasse som Yvonne. Jensen og Holm speakes igen af Dietmar Richter-Reinick og Gert Kießling.
 På de tyske dvd-covers bærer filmen titlen Die Olsenbande fliegt über die Planken (2002) hhv. Die Olsenbande fliegt über alle Planken (2006).
 I denne film spiller såvel Tommy Kenter (som mand i grusgrav) samt Kurt Ravn (som lastbilchauffør) med i biroller. I 1998 valgtes Tommy Kenter efter Poul Bundgaards død under indspilningsarbejderne til Olsen-bandens sidste stik til at spille Kjeld, og eftersynkroniseres af Kurt Ravn.
 For at kunne stjæle pengekufferten fra vicedirektør Hallandsen i Københavns Lufthavn, røber Egon sin plan: Vi skal bruge en nordmand. Den norske flypassager, som Benny stjæler flybilletten fra, spilles af den norske skuespiller Sverre Wilberg, som i den norske Olsenbande spiller kriminalkommisær Hermansen.
 I Norge genindspilledes filmen i år 1982 sammen med efterfølgeren Olsen-banden over alle bjerge, til én samlet film Olsenbandens aller siste kupp.

 Litteratur 
 Frank Eberlein, Frank-Burkhard Habel: Die Olsenbande. Das große Buch für Fans. Schwarzkopf & Schwarzkopf, Berlin 1996, udvidet ny udgave 2000. 
 Frank Eberlein: Das große Lexikon der Olsenbande. Schwarzkopf & Schwarzkopf, Berlin 2001. 
 Hauke Lange-Fuchs: „Ich habe einen Plaan!“'' Die Olsen-Bande Slapstick-Komik zwischen Klamauk Subversion. Lübeck 1997, .

Kilder

Eksterne Henvisninger 
 

Flugt over plankeværket
Danske film fra 1981
Film instrueret af Erik Balling